+-----------------------------------------------------------------------+
| ส่วนที่ 1                                                                |
+-----------------------------------------------------------------------+
| ข้อมูลสรุป                                                               |
|                                                                       |
| (Executive Summary)                                                   |
+-----------------------------------------------------------------------+

บริษัท เบอร์ลี่ ยุคเกอร์ จำกัด (มหาชน) เป็นบริษัทมหาชน จดทะเบียนและตั้งอยู่ในประเทศไทย
บริษัทและบริษัทย่อย (กลุ่มบริษัท) ดำเนินธุรกิจในการผลิต นำเข้า จัดจำหน่าย และให้บริการตาม
ธุรกิจหลัก 6 กลุ่ม ดังนี้ บรรจุภัณฑ์ สินค้าอุปโภคบริโภค ผลิตภัณฑ์ด้านเทคนิคและอุตสาหกรรม
ก่อสร้างและวิศวกรรม โลจิสติกส์ และเทคโนโลยีสารสนเทศ

บรรจุภัณฑ์

บริษัท อุตสาหกรรมทำเครื่องแก้วไทย จำกัด (มหาชน) ดำเนินธุรกิจการผลิตบรรจุภัณฑ์แก้ว
ฝ่ายผลิตภัณฑ์เครื่องแก้วของเบอร์ลี่ ยุคเกอร์
ดำเนินธุรกิจด้านการตลาดและการจัดจำหน่ายบรรจุภัณฑ์แก้วที่บริษัท
อุตสาหกรรมทำเครื่องแก้วไทยผลิต และจำหน่ายฝาสำหรับบรรจุภัณฑ์แก้ว บริษัท เบอร์ลี่
ไดน่าพลาส จำกัด (เปลี่ยนชื่อมาจากบริษัท เบอร์ลี่ พรอสแพค จำกัด) ซึ่งเป็นบริษัทร่วม
ดำเนินการผลิตและจัดจำหน่ายบรรจุภัณฑ์พลาสติกแข็ง

บรรจุภัณฑ์ (ไม่รวมบริษัท เบอร์ลี่ ไดน่าพลาส จำกัด) มีรายได้รวมเป็นเงิน 5,148.2 ล้านบาท

สินค้าอุปโภคบริโภค

บริษัท เบอร์ลี่ ยุคเกอร์ เซลล็อกซ์ จำกัด ดำเนินธุรกิจการผลิต และจัดจำหน่าย
กระดาษอนามัยที่เป็นตราของเบอร์ลี่ ยุคเกอร์ เช่น กระดาษชำระ กระดาษเช็ดหน้า
กระดาษเช็ดมือ และรับจ้างผลิตกระดาษอนามัย
ที่เป็นตราของบุคคลอื่น บริษัท เบอร์ลี่ ยุคเกอร์ ฟู้ดส์ จำกัด ผลิตและจัดจำหน่าย
ขนมขบเคี้ยวชนิดหวานและเค็ม ที่เป็นตราของเบอร์ลี่ ยุคเกอร์ บริษัท รูเบียอุตสาหกรรม จำกัด
ดำเนินธุรกิจการผลิต เครื่องใช้ส่วนตัว
ผลิตภัณฑ์บำรุงผิวที่เป็นตราของเบอร์ลี่ ยุคเกอร์เอง เช่น สบู่ แชมพู สบู่เหลว
และรับจ้างผลิตสินค้าจำพวก เครื่องสำอาง แชมพูและลูกอม บริษัท บีเจซี มาร์เก็ตติ้ง จำกัด
ให้บริการจัดจำหน่ายและการตลาด
ผลิตภัณฑ์ที่เป็นตราของเบอร์ลี่ ยุคเกอร์ เช่น ผลิตภัณฑ์เครื่องใช้ส่วนตัว
และจัดจำหน่ายผลิตภัณฑ์ของบุคคลอื่น เช่น อาหารกระป๋อง นมกล่อง และไวน์ เป็นต้น

สินค้าอุปโภคบริโภค มีรายได้รวมเป็นเงิน 5,328.5 ล้านบาท

ผลิตภัณฑ์ด้านเทคนิคและอุตสาหกรรม

บริษัท บีเจซี เทรดดิ้ง จำกัด ดำเนินธุรกิจด้านการตลาด จัดจำหน่าย
และบริการเทคโนโลยีทางภาพ ผลิตภัณฑ์ใช้ในธุรกิจกราฟฟิคและอุปกรณ์การพิมพ์ระบบดิจิตอล
เวชภัณฑ์และเภสัชภัณฑ์ทางการแพทย์ ผลิตภัณฑ์เพื่อสุขภาพ สินค้าเครื่องเขียนและวัสดุใช้ในสำนักงาน
บริษัท เบอร์ลี่ ยุคเกอร์ สเปเชียลตี้ส์ จำกัด
ให้บริการด้านการตลาดและจัดจำหน่าย สารเคมีอุตสาหกรรม สารทำละลาย สารปรุงแต่งสี
รวมทั้งวัตถุดิบเบเกอรี่ เป็นต้น จำหน่ายภายใต้ตราสินค้าของเจ้าของผลิตภัณฑ์

ผลิตภัณฑ์ด้านเทคนิคและอุตสาหกรรม มีรายได้รวมเป็นเงิน 3,239.5 ล้านบาท

ก่อสร้างและวิศวกรรม

บริษัท บีเจซี เอ็นจิเนียริ่ง จำกัด ดำเนินธุรกิจด้านการตลาด จัดจำหน่าย ออกแบบ
จัดหาและติดตั้งผลิตภัณฑ์ อุปกรณ์และระบบวิศวกรรมประเภทต่าง ๆ เช่น ระบบขนถ่ายสินค้า
ระบบควบคุมอัตโนมัติ เป็นต้น บริษัท ไทย-สแกนดิค สตีล จำกัด ผลิต
ทำการตลาดและจัดจำหน่ายโครงสร้างเหล็กชุบสังกะสีสำหรับเสาสายส่งไฟฟ้าและเสาสายส่งโทรคมนาคม

ก่อสร้างและวิศวกรรม มีรายได้รวมเป็นเงิน 894.4 ล้านบาท

โลจิสติกส์

บริษัท เบอร์ลี่ ยุคเกอร์ โลจิสติกส์ จำกัด ให้บริการคลังสินค้า ระบบกระจายสินค้าทั่วประเทศ
และพิธีการศุลกากร ให้แก่กลุ่มบริษัทและบุคคลภายนอก

โลจิสติกส์ มีรายได้รวมเป็นเงิน 10.2 ล้านบาท

เทคโนโลยีสารสนเทศ

บริษัท ที.ซี.ซี. เทคโนโลยี จำกัด ดำเนินธุรกิจศูนย์คอมพิวเตอร์ (Data Center)
บริการให้เช่าพื้นที่สำหรับเซิร์ฟเวอร์ การจัดการระบบ และดูแลเครือข่ายด้านสารสนเทศ

เทคโนโลยีสารสนเทศ มีรายได้รวมเป็นเงิน 119.8 ล้านบาท

รายได้จากการขายและการให้บริการของแต่ละกลุ่มธุรกิจเป็นดังนี้ บรรจุภัณฑ์ ร้อยละ 34.9
สินค้าอุปโภคบริโภค ร้อยละ 36.1 ผลิตภัณฑ์ด้านเทคนิคและอุตสาหกรรม ร้อยละ 22.0
ก่อสร้างและวิศวกรรม ร้อยละ 6.1 โลจิสติกส์ ร้อยละ 0.1 เทคโนโลยีสารสนเทศ ร้อยละ 0.8